title: Lavar programmiñ
text: Ul lavar pe yezh programmiñ, pe areg gouleviñ, a zo ur yezh artifisiel savet evit reiñ urzhioù hag a c'hell bezañ sevenet gant ur mekanik, un urzhiataer peurvuiañ . Al lavarioù programmiñ a c'hell bezañ implijet evit krouiñ programmoù (pe poelladoù) a gontroll emzalc'h ur mekanik, evit seveniñ un algoritm resis, pe evit eskemm gant un den.
  
  Al lodenn vrasañ eus al lavarioù programmiñ zo enno doareoù skrivañ dibar en o ereadurezh. Lod lavarioù a zo termenet en un teul a-ratozh. Da skouer, ar C (yezh programmiñ) a zo termenet gant an ISO. Lavarioù all, evel Perl, zo enno ur c'hefloueradur (emplementadur) implijet evit dave.
  
  Pep lavar programmiñ zo ennañ ur steradur (ster ar gerioù) hag ur c'hevreadur ivez (kevreañ ar gerioù a ya d'ober ar "frazennoù"). 
  
  Meur a seurt lavar programmiñ e vez kavet, hag e c'heller renkañ anezhe hervez o live. Graet e vez lavarioù a live izel, eus al lavarioù tost da lavar binarel ar mekanik, evel an [[asambler], ha lavarioù a live uhel d’ar re tost d’an doare ma soñj un den, evel C++.
  
  Hogen e c'heller renkañ anezho ivez hervez an doare ma vez peurgaset ar programmoù skrivet gante gant an urzhiataer a-raok bezañ erounezet gantañ : al lavarioù kompilet hag al lavarioù jubennet.
  
  Al lavarioù kompilet a vez savet gant ur c’hompiler da gompilañ ar programmoù d'ober ur restr tarzh a c'hello neuze bezañ erounezet war un dro gant an ijinenn. Al lavar C, da skouer, a zo ul lavar kompilet.
  
  Al lavarioù jubennet o deus ezhomm eus ur jubenner evit lakaat programmoù da labourat. PHP a zo ul lavar jubennet.
  
  Lavarioù programmiñ